
A pannonhalmi bencés főapátság barokk refektóriumának festészeti és ikonográfiai elemzése

Dolgozatomban a nagyközönség által jobbára alig ismert témát szeretnék bemutatni: a Pannonhalmi Bencés Főapátság barokk szellemben kialakított ebédlőtermét.
Pannonhalma is, mint az összes középkori alapítású kolostor együttes, stílusok terén szabálytalan képet mutat, ezért az elemzést az apátság történetének és átépítéseinek rövid összefoglalójával kezdem. Külön kitérek a 18. századi barokk átalakításokra, ezek kezdeményezőire és az e feladatokat kivitelező művészek személyére és jelentőségére. Foglalkozom a megrendelő személyiségével, életrajzi és életszemléleti vonatkozásaival, melyek meghatározták azt a légkört, melyben az alkotás született. Képzőművészeti kvalitását tekintve a refektóriumot nem tarthatjuk az európai barokk csúcspontjának, ikonográfiai programja azonban annál különlegesebb, összetettebb, még a mai néző is érdeklődéssel szemlélheti.
Éppen ezért képekkel illusztrálva, festészeti és ikonográfiai szempontok szerint sorra bemutatom a terem egyes ábrázolásait, kiegészítve az ezekhez kapcsolódó bibliai idézetekkel, kultúrtörténeti és rendtörténeti ismeretekkel és osztrák analógiákkal. Az így bemutatott és értelmezett falfestmények alapján már egyértelmű a díszítés programja.
Manapság a pannonhalmi refektóriumot turisták sajnos nem látogathatják, mert máig használják az ott élő szerzetesek, mégpedig az eredeti funkciónak megfelelően. Épp ez a tény adja az ebédlő bűverejét, azt az élményt, hogy a fennmaradt képek előhoznak nekünk egy szeletet a múltból, miközben a helyiséget már a 21. század embere használja. Eddig a köztudatban a bazilika, a kerengő és Porta Speciosa volt az apátság szimbóluma, jó lenne, ha nemsokára az ebédlő is közéjük tartozna.



